Flemming Hansen (KF), 2004-04-23:
Beslutningsforslaget, der er fremsat af SF, vedrører planerne om etablering af første etape af Frederikssundmotorvejen fra Motorring 3 til Motorring 4. Forslaget opfordrer regeringen til at belyse mindre naturskadelige alternativer til den planlagte første etape af Frederikssundmotorvejen.
Dette skal ske ved at udarbejde en seriøs og grundig VVM-undersøgelse af forslagene til alternativ linjeføring fremlagt af henholdsvis Kulturøkologisk Forening i Albertslund, foreningen Grøn Trafik i Bycirklen og »Williamløsningen« fremlagt af Glostrup Kommune.
Anlægget af første etape af Frederikssundmotorvejen foreslås stillet i bero, indtil disse undersøgelser samt de planlagte undersøgelser af det videre forløb af Frederikssundmotorvejen vest for Ring 4 i Ballerup er gennemført.
Anlægget af den første etape af Frederikssundmotorvejen mellem Motorringvej 3 og Motorring 4 indgår i trafikaftalen af 5. november 2003, som vi lige har talt om, mellem regeringen, Dansk Folkeparti, Det Radikale Venstre og Kristendemokraterne.
Det overordnede formål med dette beslutningsforslag er at skabe en trafikal løsning mellem Motorring 3 og Motorring 4, der skåner naturen og miljøet mest muligt, og jeg kan forsikre om, at regeringen selvfølgelig er optaget af at sikre, at nye veje indpasses så miljøvenligt og skånsomt som overhovedet muligt i landskabet, og det vil vi altid være.
Regeringen deler således ønsket om at begrænse indgreb i Vestskoven mest muligt.
Vejdirektoratet vurderer, at udformningen af nogle af tilslutningsanlæggets rammer kan ændres, så linjeføringen gennem Vestskoven flyttes længere mod nord på strækningen
mellem Motorring 3 og 4
, samtidig med at indgrebet i Vestvolden syd for Jyllingevej begrænses yderligere.
Vejdirektoratet har tilkendegivet, at muligheden for at rykke anlægget yderligere mod nord vil blive afklaret i forbindelse med detailprojekteringen.
Og jeg ved jo, at Trafikudvalget havde en meget, meget udbytterig tur derud her i denne uge for at se mulighederne.
Det er på den baggrund min vurdering, at der er gode udsigter til, at der kan findes en fornuftig balance mellem ønsket om at skåne Vestskoven mest muligt og ønsket om at sikre en forsvarlig og tryg afvikling af trafikken.
Det er også det hensyn, som vil blive afspejlet i fastlæggelsen af den overordnede linjeføring på strækningen mellem Motorring 3 og den eksisterende del af Frederikssundmotorvejen i den kommende anlægslov, som jeg i øvrigt forventer at kunne fremsætte forslag til først i den nye folketingssamling.
Der er to hovedårsager til, at det er fornuftigt at gå i gang med den første etape af Frederikssundmotorvejen nu.
For det første vil der med første etape af Frederikssundmotorvejen blive skabt sammenhæng i motorvejsnettet omkring København.
Samtidig vil problemet med den alvorlige trafikale flaskehals i krydset mellem Ring 3 og Jyllingevej blive løst.
Det betyder, at Jyllingevej, som Rødovre Kommune har påpeget i debatten, vil blive aflastet for trafik. Desuden vil trafiksikkerheden blive forbedret, idet den lokale trafik med ærinde i f.eks. industriområderne i Rødovre og Glostrup adskilles fra den gennemgående motorvejstrafik, hvilket er ganske væsentligt. Ved at træffe en beslutning om første etape af Frederikssundmotorvejen på nuværende tidspunkt kan der skabes grundlag for en koordinering med udvidelsen af Motorring 3 fra fire til seks spor, som Folketinget som bekendt vedtog sidste år.
Tilslutningen af Frederikssundmotorvejen til Motorring 3 indebærer, at den sydgående kørebane på Motorring 3 skal flyttes og hæves i forhold til den nuværende placering over en strækning på ca. 1 km for at få plads til ramperne.
Hvis de to projekter ikke koordineres, vil man på et senere tidspunkt skulle ombygge ca. 1 km af den udvidede Motorring 3 i sydgående retning for at kunne tilslutte Frederikssundmotorvejen.
Dette vil i givet fald betyde så vel merudgifter og, mindst lige så vigtigt, problemer med trafikafviklingen, hvis Motorringvej 3 skal ombygges af to gange med kort mellemrum.
Strækningen mellem Motorring 3 og 4, som udgør den planlagte første etape af Frederikssundmotorvejen, er blevet VVM-vurderet som en del af Vejdirektoratets VVM-vejredegørelse for en ny højklasset vej i Frederikssundfingeren.
Den blev offentliggjort i oktober
Den behandler både miljø- og naturforhold og den landskabelige indpasning af vejen gennem visualisering af de forskellige linjeføringsforslag.
VVM-redegørelsen indeholder endelig en beskrivelse af en række foranstaltninger, der skal bidrage til at begrænse de negative konsekvenser for natur og miljø ved anlæg af en højklasset vej i Frederikssundfingeren.
Med hensyn til de tre alternative linjeføringsforslag har Vejdirektoratet udarbejdet et notat om disse, som er sendt så vel til Miljø- og Planlægningsudvalget som til Trafikudvalget.
Notatet redegør grundigt for de tre alternative linjeføringsforslag, herunder for de trafiksikkerhedsmæssige og trafikafviklingsmæssige problemer, der er forbundet med forslagene.
Vejdirektoratet anfører, at der er en række vejtekniske problemer knyttet til de tre alternativer.
Det drejer sig bl.a. om utilstrækkelige flettestrækninger, dårlige sigtforhold på ramperne og sammenblanding af lokal trafik med motorvejstrafik, alt sammen forhold, der kan medføre en øget uheldsrisiko.
Det er derfor Vejdirektoratets trafikfaglige vurdering, at de alternative løsninger ikke er egnede til at danne udgangspunktet for et højklasset vejløsning, der kan afvikle trafikken på en sikker og hensigtsmæssig måde.
Jeg er bekendt med, at Glostrup Kommune og Albertslund Kommune i fællesskab og med bistand fra konsulentfirmaet Rambøll Nyvig har foretaget en undersøgelse af, om der kan gennemføres et alternativt projekt, som kan afvikle den forventede fremtidige biltrafik, samtidig med at indgrebet i Vestskoven minimeres.
Jeg går ud fra, at kommunerne vil fremsende undersøgelsen til Trafikministeriet og til Trafikudvalget.
Jeg vil herefter bede Vejdirektoratet om at give mig en vurdering af undersøgelsen og dens konklusioner.
Jeg har derfor ikke på nuværende tidspunkt haft lejlighed til at tage stilling til de to kommunernes undersøgelse.
Det er ganske væsentligt at henvise til de trafikale og koordineringsmæssige fordele ved at gennemføre første etape
af Frederikssundmotorvejen, at strækningen fra Motorring 3 til Motorring 4 allerede er VVM-undersøgt, og at den trafiktekniske vurdering fra Vejdirektoratet er, at de hidtil fremsatte alternative linjeføringer er uhensigtsmæssige. Derfor vil regeringen afvise beslutningsforslaget fra SF.
Det er korrekt, at et flertal i Folketinget vil stemme for dette lovforslag,
har jeg forstået.
Hvis der senere skal laves et forlig omkring salget - det havde jeg nu ikke forestillet mig, men man skal jo aldrig udelukke, at der kan ske noget - så vil det i hvert fald blive med de partier, der støtter forslaget. Det tror jeg da, at hr. Martin Lidegaard og jeg kan være enige om også med baggrund i tidligere erfaringer.